Pasgebore baba in bosse gevindFoto bloot ter illustrasie. (Foto: Unsplash / Nattalia Nunez) Die polisie in Bosbokrand, Mpumalanga, ondersoek ŉ saak van kinderverwaarlosing nadat ŉ pasgebore baba onlangs verlate tussen bosse in dié omgewing gevind is. ŉ 27-jarige vrou het Dinsdag by die polisiestasie opgedaag en beweer dat sy haar baba op 3 Maart agtergelaat het. Sy is gevolglik van kinderverwaarlosing aangekla, maar het nog nie in die hof verskyn nie. Die ondersoek na die voorval duur intussen voort. Volgens brig. Selvy Mohlala, polisiewoordvoerder, het twee vroue op die betrokke dag langs ŉ skool in College View gestap toe hulle ŉ baba in die nabygeleë bosse hoor huil het. By nadere ondersoek het hulle die baba van ongeveer ŉ dag oud opgespoor. “Die polisie is in kennis gestel en die baba is na ŉ nabygeleë hospitaal geneem.” Lt.genl. Semakaleng Manamela, provinsiale polisiekommissaris, het ŉ beroep vir morele vernuwing op die samelewing gerig. “Ons glo dit is uiters belangrik vir gesinne, asook tradisionele en geestelike leiers om die morele waardes van ons samelewing te help herstel.”